Poštovani, rektore Univerziteta Crne Gore prof. dr Božoviću, predsjednice Upravnog odbora prof. dr Glušica, predstavnici Vlade Crne Gore g-Šipčiću, g-djo Andrijašević, kolege dekanice i dekani, g-djo Drljević, doc. Terziću, predsjednici Ljekarske komore, Stomatološke komore i Farmaceutske komore, dr Cerović, dr Jovetiću, dr Vučurović, dr Bajiću, direktori Javnih zdravstvenih ustanova, koleginice i kolege, članovi Vijeća, dragi gosti, uvaženi diplomci, predstavnici medija.

Predstavlja mi izuzetno zadovoljstvo što sam u prilici da Vas pozdravim u ime studenata, nastavnika Medicinskog fakulteta i u svoje ime, poželim dobrodošlicu i da zahvalim što ste svojim prisustvom uveličali najljepše trenutke ove generacije studenata diplomaca Medicinskog fakulteta.

Tradicionalna svečana sjednica Vijeća povodom uručivanja diploma svršenim doktorima, je prilika da se osvrnem sa par rečenica na aktivnosti Medicinskog fakulteta u prethodnoj godini.

Misija Medicinskog fakulteta nastavljena je u kontinuitetu sa akcentom na viši kvalitet obrazovno edukativnog rada, uz intenziviranje naučno istraživačkih izazova.

Svoju edukaciju na Medicinskom fakultetu u godini za nama, su zaokružili: 36 doktora medicine, 12 doktora stomatologije i 27 doktora farmacije.

Njima uz rame su oreol diplomca ponijeli i 69 studenata primijenjenih studijskih programa Fizioterapija i Visoka medicinska škola. Uz nesebičnu podršku rektora i Upravnog odbora UCG, zanovljen je dio učila za predkliničke predmete, a vizionarski pristup i razumijevanje za podmladjivanje katedri, time i jačanje nastavnih baza, rezultiralo je izborom 15 nastavnika u zvanje docenta.

Uz razumijevanje potreba Medicinskog fakulteta, dekanica Arhitektonskog fakulteta prof. dr Svetlana Perović i Prof. dr Slavica Stamatović Vučković sa svojim studentima su pokrenule aktivnosti izrade idejnog projekta Anexa zgrade Medicinskog fakulteta sa amfitetarom i višenamjenskim učionama.

Prije 5 godina smo zacrtali da Medicinski fakultet bude Centar naučnoistraživačkog rada, koji će sa nastavnim bazama Medicinskog fakulteta pružiti šansu da mladi istraživači iskažu svoje kapacitete i afinitet, prezentiraju rezultate afirmišući sebe, Medicinski fakultet, time i povećaju vidljivost Univerziteta Crne Gore na akademskoj mapi Evrope i svijeta.

Uspjeli smo u toj namjeri i nastavljamo sa istim entuzijazmom i vjerujem još boljim rezultatima.

Aktivna participacija u nacionalnim Erasmus+ projektima, Horizont 2020, projektima Fonda za inovacije, otvorili su puteve saradnje u naučnoistraživačkom radu i sa medjunarodnim partnerima.

Grafikoni koje vidite nam prikazuju kontinuitet objavljenih radova u indeksiranim časopisima, numerički iskazanim od 35 do 47 godišnje, sa kumulativnom srednjom vrijednošću impact faktora časopisa u kojima su ti radovi objavljeni, na godišnjem nivou sa stalnim rastom, a za 2023.godinu on iznosi 112.8. Za poštovanje i respekt, sa željom da se nastavi još intenzivnije.

Dragi diplomci,

Najljepši dan u životu studenta je dan kad diplomira, kada sa diplomom u ruci kroz otvorena vrata kreće u pohode životnih izazova.

Diploma je u životu mladog čovjeka kruna jednog razdoblja, potvrda zalaganja i sposobnosti, dokaz istrajnosti na putu vlastite afirmacije.

Kažu, budućnost pripada onima koji vjeruju u ljepotu svojih snova! Vi ste dokazali kakva je budućnost pred vama. Samo nastavite tako i ne zaboravite, očekivanja su velika, a baziranost na humanosti i altruizmu vaš doživotni pratilac.

Uz potrebu cjeloživotnog učenja, vi od danas imate privilegiju da nosite jedinstven poziv koji traži najljepše u ljudskom biću, humanost i predanost poslu, za spas i izlečenje čovjeka.

Znam da ste svjesni nedokučivosti i beskraja znanja, vidokruga razumijevanja i tereta ljudskih patnji, hitnih stanja, problema, umiranja, etičkih nedoumica sa kojima ćete se sretati.

Zato nemojte ići stazom kojom je neko prije već išao, prođite tamo gdje nema staze i ostavite trag!

Na vama je budućnost.

Stvaraju se uslovi za vaše usavršavanje i punu afirmaciju ovdje u Crnoj Gori.

Po prvi put mogu reći,Vlada se potrudila da se kvalitetnije valorizuje rad ljekara, a izgradnjom prostornih kapaciteta i nabavljanje savremene opreme omogućiće vam da zadovoljite zahtjeve savremene edukacije, vaših prohtjeva i težnji ka najboljem u liječenju gradjana, što je na kraju i vaša misija.

Svi ste vi dio naše velike porodice, vrata Medicinskog fakulteta su kao i uvijek otvorena za vas i vaša interesovanja.

Imajte na umu da ste vi čuvari dostojanstva svoje profesije. Uvijek budite svoji, imajte vjere u sebe, izrazite sebe u punom kapacitetu, ne radite ono što volite, nego volite ono što radite. Medicina to traži od vas.

Upućujem vam iskrene čestitke povodom diplomiranja, sa željom da vaše staze budu protkane mladalačkim entuzijazmom i naukom kao potkom vaših uspjeha.

Dragi gosti, diplomci, koleginice i kolege, na kraju želim da vam čestitam nastupajuće novogodišnje i Božićne praznike i poželim ličnu i porodičnu sreću uz profesionalni prosperitet.

Hvala Vam.